Keywords

Summary



Keywords

1. Ochranná známka Spoločenstva – Aproximácia právnych predpisov – Ochranné známky – Výklad nariadenia č. 40/94 a smernice 89/104 – Práva z ochrannej známky – Právo zakázať dovoz alebo vývoz výrobkov označených ochrannou známkou – Pojem „dovoz“ – Vstup do colného režimu vonkajšieho tranzitu alebo colného uskladnenia originálnych výrobkov označených ochrannou známkou, ktoré neboli predtým uvedené na trh Spoločenstva majiteľom alebo s jeho súhlasom – Právo zákazu majiteľa – Vylúčenie – Právo majiteľa podmieniť prepustenie do týchto colných režimov existenciou vopred stanoveného konečného určenia v tretej krajine – Vylúčenie

[Nariadenie Rady č. 40/94, článok 9 ods. 1 a 2 písm. c); smernica Rady 89/104, článok 5 ods. 1 a 3 písm. c)]

2. Ochranná známka Spoločenstva – Aproximácia právnych predpisov – Ochranné známky – Výklad nariadenia č. 40/94 a smernice 89/104 – Práva z ochrannej známky – Právo zakázať ponuku alebo uvedenie na trh výrobkov označených ochrannou známkou – Pojmy „ponuka“ a „uvedenie na trh“ – Podmienky – Originálne výrobky označené ochrannou známkou, ktoré majú colný štatút tovarov, ktoré nie sú tovarmi Spoločenstva a sú prepustené do colného režimu vonkajšieho tranzitu alebo colného uskladnenia

[Nariadenie Rady č. 40/94, článok 9 ods. 2 písm. b); smernica Rady 89/104, článok 5 ods. 3 písm. b)]

3. Ochranná známka Spoločenstva – Aproximácia právnych predpisov – Ochranné známky – Výklad nariadenia č. 40/94 a smernice 89/104 – Práva z ochrannej známky – Právo zakázať dovoz, vývoz, ponuku alebo uvedenie na trh tovarov označených ochrannou známkou – Dôkazné bremeno

[Nariadenie Rady č. 40/94, článok 9 ods. 1 a 2 písm. b) a c); smernica Rady 89/104, článok 5 ods. 1 a 3 písm. b) a c)]

Summary

1. Článok 5 ods. 1 a 3 písm. c) prvej smernice 89/104 o ochranných známkach a článok 9 ods. 1 a 2 písm. c) nariadenia č. 40/94 o ochrannej známke spoločenstva sa majú vykladať v tom zmysle, že majiteľ ochrannej známky nemá právo zabrániť vstupu na územie Spoločenstva v colnom režime vonkajšieho tranzitu alebo colného uskladnenia originálnych výrobkov označených touto ochrannou známkou, ktoré neboli predtým uvedené na trh Spoločenstva týmto majiteľom alebo s jeho súhlasom. Majiteľ ochrannej známky nemôže podmieniť prepustenie dotknutých tovarov do colného režimu vonkajšieho tranzitu alebo do colného režimu colného uskladnenia skutočnosťou, že v čase vstupu týchto tovarov na územie Spoločenstva bolo stanovené ich konečné určenie v tretej krajine, prípadne aj na základe kúpnej zmluvy.

„Dov[oz]“ v zmysle uvedených ustanovení, ktorému môže majiteľ ochrannej známky zabrániť, pretože znamená „[používanie] [ochrannej známky] v obchodnom styku...“ totiž v zmysle odseku 1 každého z týchto ustanovení predpokladá, že výrobky vstúpili na územie Spoločenstva na účely ich uvedenia na jeho trh. Uvedenie výrobkov na trh pochádzajúcich z tretích krajín podlieha ich prepusteniu do voľného obehu, ktoré predstavuje iba jednu z možností, ktoré má podnikateľský subjekt, ktorý doviezol tovary na colné územie Spoločenstva. Pokiaľ si nevyberie niektorú z možností a ak sú zároveň splnené podmienky colného určenia odlišného od prepustenia do voľného obehu, do ktorého boli prepustené tovary, samotný hmotný vstup týchto tovarov na územie Spoločenstva neznamená ich „dov[oz]“ v zmysle citovaných ustanovení.

(pozri body 34, 35, 43, 44, 50, bod 1 výroku)

2. Pojmy „pon[uka]“ a „uv[edenie] na trh“ výrobkov uvedené v článku 5 ods. 3 písm. b) prvej smernice 89/104 o ochranných známkach a v článku 9 ods. 2 písm. b) nariadenia č. 40/94 o ochrannej známke spoločenstva môžu zahŕňať jednak ponuku a jednak predaj originálnych výrobkov označených ochrannou známkou, ktoré majú colný štatút tovarov, ktoré nie sú tovarmi Spoločenstva, ak je ponuka uskutočnená a/alebo predaj vykonaný v čase, keď sú tieto tovary prepustené do colného režimu vonkajšieho tranzitu alebo colného uskladnenia. Majiteľ ochrannej známky môže zabrániť ponuke alebo predaju týchto tovarov, ak nevyhnutne vedú k uvedeniu týchto výrobkov na trh v Spoločenstve.

(pozri bod 61, bod 2 výroku)

3. Keď majiteľ ochrannej známky začne tvrdiť, že bolo porušené jeho výlučné právo priznané článkom 5 ods. 1 prvej smernice 89/104 o ochranných známkach a článkom 9 ods. 1 nariadenia č. 40/94 o ochrannej známke spoločenstva, toto porušenie pozostávajúce buď z prepustenia do voľného obehu alebo z ponuky alebo predaja, ktoré nevyhnutne vedú k uvedeniu na trh v Spoločenstve výrobkov označených ochrannou známkou, ktoré majú colný štatút tovarov, ktoré nie sú tovarmi Spoločenstva, prináleží tomuto majiteľovi predložiť dôkaz o týchto okolnostiach, ktoré umožňujú uplatnenie práva na zákaz upraveného v článku 5 ods. 3 písm. b) a c) smernice a článku 9 ods. 2, písm. b) a c) nariadenia.

(pozri body 70, 75, bod 3 výroku)